1.BAGGRUND

Formålet med forordning (EU) 2019/125 er at forhindre dels henrettelse, dels tortur og anden grusom, umenneskelig eller nedværdigende behandling eller straf i tredjelande uden for EU ved at forbyde eller begrænse handelen med visse varer. I forordningen skelnes der mellem varer, som:

-i sagens natur indebærer misbrug og slet ikke bør handles overhovedet (bilag II) eller

-kan have lovlige anvendelsesformål som f.eks. retshåndhævelsesudstyr (bilag III) eller varer til terapeutisk brug (bilag IV).

Handel med sådanne varer er underlagt visse restriktioner. Forordningen indeholder navnlig bestemmelser om følgende:

I.Den indeholder et forbud mod import til, eksport fra og transit gennem EU af varer, der er opført i bilag II, og som ikke har noget andet konkret anvendelsesformål end henrettelse eller tortur eller anden grusom, umenneskelig eller nedværdigende behandling eller straf. Det er også forbudt at yde teknisk bistand i forbindelse med sådanne varer, herunder oplæring i brug af dem. Derudover er det forbudt at reklamere for sådanne varer i trykte medier, på internettet, i TV eller radio samt at fremstille og udbyde dem til salg på en udstilling eller messe.

II.De varer, som er opført i bilag III, og som kan anvendes til tortur eller anden grusom, umenneskelig eller nedværdigende behandling eller straf, men som også kan anvendes til andre lovlige formål (retshåndhævelse), kræver en forudgående eksporttilladelse, som gives fra sag til sag. Der kræves også en forudgående eksporttilladelse for levering af teknisk bistand eller mæglervirksomhed i forbindelse med denne kategori af varer.

III.Forordningen indeholder bestemmelser til regulering af handelen med varer — kemiske stoffer eller farmaceutiske stoffer (bilag IV) — der kan anvendes til henrettelse (f.eks. produkter, der kan anvendes til at henrette mennesker ved brug af dødssprøjter).

Bilag I til forordningen indeholder en liste over de myndigheder i medlemsstaterne, som i henhold til forordningens artikel 20 har ret til at træffe afgørelse om en ansøgning om tilladelse eller at forbyde en eksportør at anvende den generelle EU-eksporttilladelse. Listen over forbudte og kontrollerede varer findes i bilag II, III og IV til forordningen. Bilag V henviser til den generelle EU-eksporttilladelse (del 1 vedrører "varer", mens del 2 vedrører "bestemmelsessteder").

2.RETSGRUNDLAG

I henhold til artikel 29 i forordning (EU) 2019/125 har Kommissionen beføjelser til at vedtage delegerede retsakter med henblik på at ændre bilag I, II, III, IV, V, VI, VII, VIII og IX til forordningen. Denne rapport forelægges i medfør af artikel 29, stk. 2, i forordning (EU) 2019/125. I henhold til denne artikel tillægges Kommissionen beføjelse til at vedtage delegerede retsakter for en periode på fem år fra den 16. december 2016, og Kommissionen skal udarbejde en rapport vedrørende delegationen af beføjelser senest ni måneder inden udløbet af femårsperioden.

3.UDØVELSE AF DELEGEREDE BEFØJELSER

Siden Kommissionen fik delegeret beføjelser i 2016, har den anvendt beføjelserne til at vedtage delegerede retsakter ved tre lejligheder som anført nedenfor:

a)Ved KOMMISSIONENS DELEGEREDE FORORDNING (EU) 2018/181 af 18. oktober 2017 blev bilag V ændret, idet Den Dominikanske Republik, São Tomé og Principe samt Togo blev føjet til listen over bestemmelsessteder, som den generelle EU-eksporttilladelse gælder for. Den trådte i kraft den 14. februar 2018, dagen efter offentliggørelsen i Den Europæiske Unions Tidende.

c)Ved KOMMISSIONENS DELEGEREDE FORORDNING (EU) 2021/139 af 4. december 2020 blev henvisningen til Det Forenede Kongerige i bilag I til forordningen ændret. Derudover blev bilag V ændret, idet Det Forenede Kongerige blev tilføjet til listen over bestemmelsessteder, på hvilke den generelle EU-udførselstilladelse finder anvendelse. Den trådte i kraft på femtedagen (13. februar 2021) efter offentliggørelsen i De Europæiske Fællesskabers Tidende.